PTT รุกตลาดออนไลน์เต็มสูบ เล็งเพิ่มสัดส่วนยอดขายเป็น 10% ในปี 61
PTT เล็งเพิ่มสัดส่วนการจำหน่ายตลาดออนไลน์มากขึ้น โดยตั้งเป้าเพิ่มสัดส่วนยอดขายเป็น 10% ในปี 61
23 พ.ย. 2560

นายบุรณิน รัตนสมบัติ ผู้ช่วยกรรมการผู้จัดการใหญ่ธุรกิจหล่อลื่น บริษัท ปตท. จำกัด (มหาชน) หรือ PTT เปิดเผยว่า ยอดขายน้ำมันหล่อลื่นในประเทศของปตท.ปีนี้จะอยู่ในระดับทรงตัวจากปีที่แล้วระดับ 150 ล้านลิตร ขณะที่ยอดขายต่างประเทศอยู่ที่ 25 ล้านลิตร เพิ่มขึ้นราว 5% จากปีที่แล้ว หลังได้รุกตลาดต่างประเทศมากขึ้น และในปีหน้าจะเพิ่มการจำหน่ายในต่างประเทศอีก 2-3 ประเทศ จากปัจจุบัน 39 ประเทศ
ขณะที่ยอดขายน้ำมันหล่อลื่นของตลาดรวมในประเทศปีนี้ ลดลงราว 3-4% สอดคล้องกับกำลังซื้อชะลอตัวลงในต่างจังหวัด เนื่องจากได้รับผลกระทบจากราคาสินค้าเกษตรตกต่ำ อย่างไรก็ตามการที่รัฐบาลออกมาตรการช้อปช่วยชาติเพื่อกระตุ้นเศรษฐกิจปลายปี ประกอบกับช่วงไตรมาส 4 เป็นช่วงการท่องเที่ยวและจับจ่ายสินค้ารับปีใหม่ ก็เริ่มเห็นยอดซื้อสินค้าเพิ่มขึ้น โดยวันแรกของการใช้มาตรการช้อปช่วยชาติพบว่ายอดขายผ่านออนไลน์เพิ่มขึ้นเป็นจำนวนมากด้วยเช่นกัน
ทั้งนี้ ปตท.ได้เพิ่มสัดส่วนการจำหน่ายตลาดออนไลน์มากขึ้นด้วย โดยตั้งเป้าหมายจะเพิ่มยอดขายผ่านตลาดออนไลน์ให้มีสัดส่วน 10% ในปีหน้า และจะพัฒนาช่องทางอื่น เช่น ผ่านเอาท์เล็ต และร้านค้าอื่น ๆ ควบคู่ไปด้วย